和李中丞慈恩寺清上人院牡丹花歌
作者：權德舆
朝代：唐

paragraphs: 澹蕩韶光三月中，牡丹偏自占春風。
時過寶地尋香徑，已見新花出故叢。
曲水亭西杏園北，濃芳深院紅霞色。
擢秀全勝珠樹林，結根幸在青蓮城。
豔蘂鮮房次第開，含煙洗露照蒼苔。
龐眉依杖禪僧起，輕翅縈枝舞蝶來。
獨坐南臺時共美，閑行古剎情何已。
花間一曲奏陽春，應爲芬芳比君子。